google/wiki40b huggingface dataset:
Cartea

Utseende

Små til middelsstore (vingespenn 35-40 millimeter), kontrastrikt tegnede sommerfugler med avrundede forvinger. Grunnfargen er svart, med store, oransje eller rødlige felter ved roten av alle vingene, og oftest en hvit flekk i den ytre delen av hver forvinge.

Levevis

Disse sommerfuglene lever i tropisk og subtropisk skog, blant annet tropisk regnskog og tåkeskog.

Utbredelse

Slekten er utbredt i Sør-Amerika.
Amalie Skram-prisen

Amalie Skram-prisen er en skjønnlitterær pris som utdeles årlig av Amalie Skram-selskapet i Bergen. Den ble delt ut for første gang i 1994, da Amalie Skram-selskapet ble grunnlagt.
Prisen utdeles på Amalie Skrams fødselsdag, 22. august, og skal ifølge statuttene gå til «en kvinnelig, skjønnlitterær forfatter som skriver i Amalie Skrams ånd». Den består av et reisestipend på 30 000 kroner (2007) og et diplom i originaltrykk utført av billedkunstneren Ingri Egeberg.
Navigium Isidis

«»
Navigium Isidis var årlig festival i antikkens Roma. Det var en religiøs praksis til ære for den opprinnelig egyptiske modergudinnen Isis.
Festivalen ble forfulgt av de kristne i 391, men ble feiret i alle fall inntil 416. I Egypt ble kultusen avskaffet av de kristne myndighetene på 500-tallet, etter at den i lang tid ble sett på som symbolet på motstanden mot romersk overherredømme og spredningen av kristendommen.
Festivalen var en del av Isiskulten, en antikk mysteriereligion som hadde noen fellestrekk med den greske orfismen.
Flere har pekt på likheter mellom moderne karneval og Isisfestene, og antydet at de kan ha samme opphav.
Posjering

Posjering er en type tilbereding av mat. 
Posjere betyr egentlig å koke uten å koke. Dvs at man koker opp vannet/væsken og legger råvaren oppi, og lar den trekke såvidt under kokepunktet til den er ferdig.
Posjerte egg brukes i en rekke kjente frokostretter, som for eksempel Eggs Benedict. De brukes også i varme salater (som Salade lyonnaise), og kan også brukes i Pytt-i-panne.
Evangeliehuset Egersund

Evangeliehuset Egersund er en kristen frikirkelig menighet i Egersund i Rogaland fylke.  Menigheten er tilsluttet den norske pinsebevegelsen.  Evangeliehuset Egersund ble stiftet i 1936. 
Menigheten har 209 medlemmer, medregnet tilhørige, det vil si barn av døpte medlemmer.  For ungdom i konfirmasjonsalder tilbyr menigheten den frikirkelige konfirmantundervisningen Tentro.

Misjon

Evangeliehuset Egersund er engasjert i misjonsarbeid og støtter norsk pinsemisjons arbeid i Ukraina.  Menigheten støtter arbeidet til misjonærene Hanna Miriam og Tor Inge Andersen. I 2007 var menighetens misjonsregnskap på 77 855,- kr.
Zhan Guo Ce

Zhan Guo Ce (kinesisk: 戰國策 / 战国策;, pinyin: Zhànguócè) var et vidgjetent kinesisk historieverk om de stridende staters tid. Det ble kompilert i den senere del av det vestlige Han-dynasti av Liu Xiang. Verket er av stor betydning for studiet av de stridende staters tid, og det skildrer de forskjellige strategier og politiske synspunkter som gjorde seg gjeldende og gir et innblikk i epokens historiske og sosiale kjennetegn.
Verkets navn har blitt oversatt på mange måter. En variant kunne være De stridende staters strategier.

Forfattere, versjoner

Man vet ikke hvem som var forfatterne av ZGC. I det sene vestlige Han-dynasti ble Liu Xiang oppmerksom på seks versjoner av skrevne verker fra de kretser som går under betegnelsen "forhandlingsskolen" under hans arbeide med samlingen og korrekturlesningen av de keiserlige litterære samlinger. Her var meget i dårlig forfatning, og det var også utfullstendig kopiert der ord og sammenhenger manglet. Liu Xiang gjennomgikk og redigerte alt sammen til det nye verket Zhan Guo Ce.
Vesentlige deler av Zhan guo ce gikk senere tapt, noen deler for all tid. Zeng Gong fra det nordlige Song-dynastiet fikk fatt i noen av de tapte kapitlene, og sammensatte det som nå er den moderne versjon.
Helt i den senere tid er det ved arkeologiske utgravninger kommet tilrette mer: Det gjelder funn fra en grav fra Han-tiden ved Mawangdui nær byen Changsha i 1973. De ble redigert og publisert i Beijing i 1976 i den 27 kapitler lange Zhanguo zonghengjia shu "(arbeider fra forhandlingsskolen i de stridende rikers tid) – elleve av kapitlene var nokså like deler av ZGC og Shiji.
Om tårar vore guld

«Om tårar vore guld» er en svensk sang med melodi og tekst av Agnetha Fältskog. Fältskog og Sven-Olof Walldoffs orkester spilte den inn. «Om tårar vore guld» ble utgitt på singlen Cupol CS 264 i mars 1970.
Sangen ble testet på Svensktoppen, hvor den lå i omganger i perioden 12. april–19. juli 1970, og lå som best på en tredjeplass.

Norsk versjon

Arne Riis har skrevet en norsk tekst. Den norske tittelen er «Om tårer var gull».
EM i svømmesport 1927

Europamesterskapet i svømmesport 1927 fant sted fra 31. august til 4. september i Bologna, Italia. Svømmeøvelsene foregikk i langbanebasseng. Øvelser for kvinner var med for første gang.
Merry Christmas Baby

«Merry Christmas Baby» er en sang skrevet av Lou Baxter og Johnny Moore som ble spilt inn og gitt ut på b-siden av singelen Lost In the Night med Johnny Moore's Three Blazers i 1947.
Ike & Tina Turner spilte inn sangen og ga den ut på b-siden av singelen Ooh Poo Pah Doo i 1964.
Oddvar Arnesen

Oddvar Arnesen (født 1929, død 2003) var musikkmester og sangleder i Frelsesarmeen. Han vokste opp i Askim, og bodde senere i mange år i Bærum, der han var med i Frelsesarmeens menighet i Sandvika.
Han var tekstforfatter og komponist av flere kristne sanger/salmer. Titler var blant flere: «Fortell meg det igjen», «Gledens bud», «Guds barn», «Hold lampene brennende», «Midt i mengden» og «Seierens helt». Mest kjent er «Jeg kan ikke tie om Jesus». Den, samt «En jubelsang kom i mitt hjerte» og «Kan Kristus regne med deg?» står i Frelsesarmeens sangbok.
San Mateo County

Geografi

San Mateo County ligger i San Francisco Bay Area og dekker det meste av San Francisco-halvøya rett sør for San Francisco og nord for Santa Clara County og Santa Cruz County. San Francisco International Airport ligger i den nordlige enden av fylket, og Silicon Valley begynner i den sørlige enden.
De bebygde områdene er hovedsakelig forstadsbebyggelse, med noen tett bebygde byområder.

Historie

San Mateo County ble opprettet i 1856 ved at områder ble skilt ut fra San Francisco County og Santa Cruz County.
Som stedsnavn er San Mateo kjent i området helt siden 1776 og er på gamle kart brukt flere steder i fylket på blant annet bosettinger og geografiske formasjoner. Fram til rundt 1850 ble imidlertid formen San Matheo brukt.

Befolkning

Ifølge folketelling i 2009 hadde fylket 714 936 innbyggere, 258 648 husstander og 174 582 familier.
Befolkningen er etnisk sammensatt, hvor 7,4% var av italiensk, 7,1% irsk, 7,0% tysk og 5,3% engelsk avstamming.
46,9% hadde engelsk som første språk, 28.4% spansk, 6,2% tagalog, 4,0% kinesisk eller mandarin og 1,1% kantonesisk, og andre språk utgjorde 4,2%.

Politikk

Politisk er fylket dominert av Det demokratiske parti. Fylket ledes av det direkte valgt fempersons The San Mateo County Board of Supervisors som leder det daglige arbeidet i fylket. De fem representerer hvert sitt distrikt, som er delt inn slik at de representerer omtrent like mange innbyggere, men velges samlet av alle fylkets velgere.

Kommunikasjoner

Den nordlige delen av fylket er gjennom stasjoner i Daly City, Colma, South San Francisco, San Bruno, Millbrae og lufthavnen knyttet til Bay Area Rapid Transit.
Presidentvalget i Frankrike 2017

Valgsystem

Frankrikes president blir valgt av folket ved direkte valg. For å vinne valget må kandidaten oppnå mer enn halvparten av de avgitte stemmene. Dersom ingen av kandidatene oppnår et slikt flertall i første valgomgang, foretas en andre valgomgang mellom de to kandidatene som i den første omgangen fikk flest stemmer. 
Stemmeberettiget er hver franske statsborger som på valgdagen har fylt 18 år. Valgbar som president, er stemmeberettigede som har samlet 500 underskrifter fra personer innvalgt i minst 30 folkeforsamlinger i Frankrike eller Europa. Underskriverne skal være geografisk spredt. Det er derfor ikke tillatt at mer enn 10 % av listen kommer fra hvert av landets departementer.
Valgperioden er fem år, innført etter en folkeavstemning i 2000. Presidenten kan bare velges for to etterfølgende perioder.

Utgangsposisjon, nye kandidater

Den sittende presidenten, François Hollande, oppga å stille til valg i en ny periode. 
Benoît Hamon slo sin rival Manuel Valls i andre runde av sosialistenes partivalg. Primærvalgene til Les Républicains endte med seier for François Fillon over Alain Juppé, også det i andre valgomgang. I partiet Front national ble det ikke avholdt noen offentlig valgkamp for å finne en annen kandidat enn partiets leder, Marine Le Pen. Emmanuel Macron gikk til valg som selvstendig kandidat, med sin egen bevegelse kalt En Marche!
Norsk filmfond

Norsk filmfond var en norsk statlig institusjon som forvaltet statens tilskuddsordninger for produksjon av film, fjernsyn og interaktive prosjekter. Fondet ble etablert 1. juli 2001 og var underlagt Kultur- og kirkedepartementet. I 2007 ble det vedtatt at Norsk filmfond skal slås sammen med Norsk filminstitutt og Norsk filmutvikling til et nytt filminstitutt fra og med 1. april 2008. Det nye instituttet fikk cirka 100 ansatte, et driftsbudsjett på 100 millioner kroner samt over 300 millioner kroner i tilskuddsmidler.
Ugra

Ugra (russisk: Угра) er ei elv i Smolensk og Kaluga oblast i Russland. Den er ei venstre sideelv til Oka, og er 339 km lang, med et nedbørfelt på 15 700 km².

Geografi

Ugra har sitt utspring på Smolenskhøydene i den sørøstlige delen av Smolensk oblast, og renner derfra i hovedsakelig østlig retning og passerer inn i Kaluga oblast. Den munner ut i Oka rundt 10 km vest for Kaluga. Jukhnov er den eneste byen ved Ugras hovedløp.
Middelvannføringen 35 km før munningen i Oka er på 90 m³/s. Vannføringen i Ugra varierer imidlertid sterkt gjennom året. I vårløsningen mellom mars og mai er vannføringen svært høy på grunn av snøsmelting. Om sommeren og høsten er vannføringen lav, men med flomperioder i forbindelse med sterk nedbør. Om vinteren er vannføringen konstant svært lav. Under vårflommen kan vannivået i Ugra stige opp mot 11 meter høyere enn om vinteren. Elva er frosset over fra desember til vårløsningen starter i mars.
De største sideelvene er: Vorja, Ressa, Tetsja, Sjanja, Izver og Zjizjala.
Adrien Duport

Bakgrunn

Adrien Duport stammer fra en familie av den såkalte noblesse de robe og var sønn av en parlementsråd. Han studerte rettsvitenskapene og ble selv ansatt som jurist ved parlementet i Paris. Der stod han i opposisjon mot ministrene Charles Alexandre de Calonne og Étienne Charles de Loménie de Brienne.
Hans tidlige skrifter viser en mann som leste Jean-Jacques Rousseau og Voltaire, mens hans idealer var tettere opp mot Montesquieus og mot fysiokratenes tanker. Han var influert av Cesare Beccarias  Dei Delitti e delle Pene hva gjeldt rettsreform. Siden 1784 var han en tilhenger av mesmerismen.
Han ble sentral for parlementets makthevdelse overfor absolutismwn, og beveget seg tettere opp mot de synspunkter som ble fremført av Antoine Barnave og Jean Joseph Mounier. Han delte sine samtidiges entusiasme for den amerikanske revolusjon, og ble kjent med Lafayette.
I årene 1787 og 1788 profilerte han seg som en av anførerne av «de privilegertes opprør». ImnNovember 1788 initierte han sammen med Condorcet grunnleggelsen av «de tredves komité», som fikk en betydelig innflytelse på grunnleggelsen av «patriotenes parti».

Den franske revolusjon

Han ble adelsdeputert i nasjonalforsamlingen i 1789, og gjorde seg bemerket som en av sin stands mest venstresinnede representanter og kjempet blant annet for alminnelig stemmerett. Han stod Antoine Barnave og Alexandre de Lameth nær, og utøvet sammen med dem stor innflytelse som en i det såkalte «triumviratet». Særlig for revolusjonens reformer på rettsvesenets område var han av betydning. 
Etter kongens mislykkede fluktforsøk i 1791 ble Duport en av hans rådgivere. Duport forsøkte å forsvare kongen; som medlem av kommisjonen som skulle avhøre konen fant han unnskyldende omstendigheter. Den 14. juli 1791 opponerte gam mott den formelle anklage mot kongen. Med dette hadde han skilt seg ad fra jakobinere, og sluttet seg da til feuillantene.
Han tjenestegjorde etter nasjonalforsamlingens oppløsning som embedsmann, som leder for kriminalretten i Paris, og kom seg unna under skrekkveldet. Først var han blitt attestert Georges Danton under 10. august 1792-opprøret. Når han klarte å komme seg unna til Sveits, skyldtes det virnemål fra Jean-Paul Marat.
Han kom hjem igjen etter Thermidorkrisen, oghg bekjente seg da åpent som tilhenger av det konstitusjonelle monarki, engasjerte seg videre for de formuendes interesser, og fant - trass i den alminnelige nødssituasjon - ingen forståelse for de eiendomsløses situasjon. Han forlot etter fructidor atter Frankrike og døde som emigrant.
Californication (TV-serie)

Reaksjoner

Mottakelsen av Californication har stort sett vært positive, med en rating på 70 på Metacritic. Men det har forekommet sterk kritikk fra konservative grupper som er imot seriens meget erotiske innhold. Californication har blitt kritisert av den konservative skribenten Andrew Bolt i den australske avisen the Herald Sun, spesifikt for åpningsscenen i den første episoden der en nonne utfører oralsex på Hank Moody. The Australian Christian Lobby sin leder Jim Wallace oppfordret også til en boikott av serien, ikke bare på grunn av Network Ten, men også overfor alle annonsørene til serien, på bakgrunn av en scene der Hank og en kvinne (spilt av Paula Marshall) røyker marihuana, har sex og til slutt kaster opp.
Serien hadde premiere 8. november 2007 i New Zealand trass i protester fra konservative grupper i landet, blant annet gruppen Family First, som protesterte mot innholdet i serien. Gruppen oppfordret til boikott på alle selskaper som annonserte i forbindelse med serien. Påtrykket fra gruppen sørget for at ca. 75% av annonsørene trakk seg fra den første episode ble vist, og frem til episode nr 2 en uke senere.
19. november 2007 saksøkte bandet Red Hot Chili Peppers serien for å ha utnyttet bandets sitt album fra 1999 «Californication» med samme navn. De hevder at uttrykket «Californication» er «inherently distinctive, famous and ... is widely recognized» som assosiert til bandet.
13. desember 2007 ble hovedrolleinnehaver David Duchovny nominert til Golden Globes.
Rosjtsjinskij (Samara oblast)

Rosjtsjinskij (russisk: Ро́щинский) er en bymessig bosetning i Volzjskij-distriktet i Samara oblast i Russland. Befolkningen var 11 920 ved folketellingen i 2010, mot 12 878 i 2002.

Historie

Det startet som en liten landsby i 1932. Den første militære garnisonen ble etablert her i 1933; og flere ble organisert gjennom 1960-tallet og 1970–tallet. Det primære formålet med disse garnisonene var å øve tropper før de ble sendt til Øst-Tyskland. Etter gjenforeninga av Tyskland i 1990, ble 100 000 sovjetiske soldater flyttet tilbake til Russland, og Rosjtsjinskij ble et av målene for de hjemvendte soldatene, inkludert 3. Spetsnaz Brigade, og 589. Motoriserte infanteriregiment (senere ble den 15. motoriserte infanteribrigade).
De militære garnisonene ble innlemmet som en garnisonsby, og ble kalt Rosjtsjinskij 29. juni 1999. Navnet ble offisielt godkjent av den føderale regjeringen den 5. juni 2000.
Tatnet

Tatnet (forkortelse av «Tatarisk Internett») er navnet som brukes av Tatarisk-språklige for å beskrive den delen av Internett som er viet til tatarer eller Tatarstan. Det inkluderer nettsider og nettsteder på alle språk.
Morinda citrifolia

Morinda citrifolia er et tre i maurefamilien. Det er utbredt fra Sørøst-Asia og Australia til øyene i Stillehavet.
Frukten av treet kalles nono på tahitisk og noni på hawaiisk og produkter av frukten markedsføres med sistnevnte navn. Frukten er benyttet i folkemedisin. Frukten har en bitter smak som kan minne om muggost.
BAG3

BAG3, kortform av engelsk BAG family molecular chaperone regulartor 3, er et protein man kan finne i menneskeceller. Proteinet dannes ved BAG3-genet som finnes i kromosom 10. Det er et co-chaperon for proteinene HSP70 og HSC70, der det fungerer som en nukleotid utvekslingsfaktor; et protein som hjelper til med å stimulere utveksling av nukleosiddifosfat og nukleosidtrifosdat bundet til andre proteiner. Det har egenskaper som kan motvirke apoptose, og er medvirkende i transport av HSF1 mellom cellekjernen og cytoplasma.
I muskelceller medvirker BAG3, sammen HSC70 og HSPB8, til å bryte ned skadede cytoskjelettkomponenter i lysosomer. Denne prosessen (på engelsk kalt for chaperone-assisted selective autophagy) er essensiell for at musklene skal virke som de skal. Det er videre påvist at BAG3 spiller en viktig rolle i regulering av tau-proteinet i nevroner, og dermed implisitt påvirker neurodegenererende sykdommer som for eksempel Alzheimer. Å øke konsentrasjonen av BAG3 kan dermed være en del av den medisinske behandlingen av slike sykdommer.
Haroldiataenius

Utseende

Små (3,5 - 4,4 millimeter), litt brede, blanke, mørkt rødbrune gjødselbiller. Hodet er stort og bredt, skovlformet, uten tenner på forkanten, kraftig innskåret i midten. Pronotum er firkantet, med noen få, grove punktgroper. De litt rundede dekkvingene har fine punktstriper, mellomrommene mellom dem litt hvelvede. Beina er forholdsvis kraftige med lange sporer på leggene.

Levevis

Slekten er knyttet til bladskjærermaur (Atta spp.) og lever på maurenes avfallshauger.

Utbredelse

Slekten er utbredt i Mellom-Amerika (Mexico og Panama).
California-øya

California-øya viser til en langvarig europeisk misforståelse tilbake på det 16. århundre, om at California ikke var en del av fastlandet i Nord-Amerika, men heller en stor øy separert fra kontinentet av et sund nå kjent som Californiabukta.
Mistforståelsen er en av de mest kjente kartografiske feilene i historien, og ble avbildet på en rekke kart i det 17. og 18. århundre, til tross for motstridende beviser fra forskjellige oppdagere. Til å begynne med gikk legenden ut på at California var et slags paradis, lik Edens hage eller Atlantis.
Første gangen legenden om «California-øya» ble nevnt var i romanen Las sergas de Esplandián av Garci Rodríguez de Montalvo i 1510, oppfølgeren til Montalvos mer kjente historie om Amadis de Gaula.
Karl Bodmer

Prærieindianernes maler

Karl Bodmer reiste i 1832-1834 i følget til prins Maximilian zu Wied-Neuwied på hans forskningsreise til de nordamerikanske Great Plains. Der tegnet han og malte prærieindianere og prærielandskapet. Disse bildene ble senere publisert som håndkolorerte akvatinter i Maximilian zu Wied-Neuwieds arbeid Reise in das innere Nord-America in den Jahren 1832 bis 1834. Idag tilhører Bodmers bilder og Wied-Neuwieds reiseskildring en av de viktigste historiske og etnografiske kilder til den nå forsvunne prærieindianske kultur rundt Missourifloden.

Ekspedisjonen

Den viktigste fasen av denne forskningsreisen ble innledet i april 1833 da prinsen av Wied og Bodmer bega seg opp Missouri, først med hjuldamperen Yellow Stone og så i flodbåt. Da de stanset ved handelsstasjoner og leirer, malte Bodmer akvareller av indianere fra flere prærieindianske grupper, først og fremst lederskikkelser og andre menn, men iblant også kvinner og barn. Han malte dessuten samfunnsscener, seremonier og landskap. I august nådde ekspedisjonen Fort McKenzie, men truende krig med svartfotindianerne fikk dem til å snu. Vinteren 1833-34 ble tilbragt ved Fort Clark sammen med George Catlin. Man opprettet nære og vennskapelige forbindelser med mandaner og hidatsa. Artistisk og vitenskapelig var denne vinteren ekspedisjonens høydepunkt.

Illustrasjonene

Etter å ha kommet tilbake til Europa, arbeidet Bodmer i et tiår med å forberede illustrasjonene til prinsen av Wieds reisefortelling, Reise in das innere Nord-America in den Jahren 1832 bis 1834 i tre bind. Det var 81 akvatinter basert på hans amerikanske akvareller. Selv om det ble oversatt til flere språk, var arbeidet ingen kommersiell fremgang, og Bodmer begynte å betrakte sin deltagelse i den wiedske ekspedisjonen som et ugjenkallelig tap for hans karriere.

Samlingene

386 av Bodmers tegninger og akvareller fra Nordamerika befinner seg sammen med trykkplatene og det skriftlige materialet som Wied-Neuwied frembragte under ekspedisjonen i Joslyn Art Museum i Omaha (Nebraska). En annen viktig samling er Newberry Library Bodmer Collection i Chicago.

I Tyskland og Frankrike

I Tyskland ble Karl Bodmer kjent for sine akvareller, tegninger og akvatinter med motiv fra Rhinens, Mosels og Lahns byer og bygder. I Frankrike satte man pris på hans oljemalerier med skogs- og dyremotiv samt hans kopperstikk, tegninger og bokillustrasjoner, alt utført i Barbizonskolens ånd. Han ble fransk statsborger i 1843. Han tilbragte sine siste år i fattigdom og døde ubemerket i 1893.
The Firstborn Is Dead

The Firstborn Is Dead er det andre albumet av Nick Cave and the Bad Seeds, utgitt i 1985. Nick Cave tok sin glede over musikken fra Sørstatene i USA videre på denne plata med referanser til Elvis Presley og bluesmenn som Blind Lemon Jefferson.
Yoshi's Universal Gravitation

Handling

Handlingen i spillet har noen fellestrekk med den i Yoshis Story. Den grafiske stilen ligner en sprett-opp-bok og målet i spillet er å fri Yoshi og resten fra en bok de er fanget inni.
Når Bowser herjer Yoshi-øyen kommer det en bokånd som heter Hongo og fanger hele øyen mellom sidene til en eventyrbok. Det er bare ved å låse Bowser inne i boken Yoshi kan få Hongo til å slippe resten av øyen fri igjen, så Yoshi må ut på en reise gjennom kapitlene i eventyrboka.

Spillet

Spillet er delt inn i kapitler med tilhørende nivå, hvor av nivåene er kontrollert av minst en ånd. Det er flere typer av disse åndene; en liker penger, en liker styrke, en liker raske ting og så videre. Åndene vil sette krav som spilleren må klare; som å spise nok frukt, samle nok penger eller komme seg i mål før tiden er ute. Ved å gjøre åndene fornøyde kan spilleren komme seg videre til neste nivå.
Yoshi kan hoppe og rulle ut tungen sin for å spise frukt eller fiender, men spillet setter størst fokus på hvordan man bruker vippesensoren. Ved å røre spillekonsollen fra side til side kan spilleren endre på gravitasjonen i spilleverdenen, noe som for eksempel kan bli brukt til å sende fiender rullende vekk, svingte pendler eller endret vannstand under en seilingssekvens. En uoverkommelig vegg kan bli gjort om til en overkommelig vei, eller et sammenrullet teppe kan bli rullet ut til en lang plattform. Å komme seg videre avhenger ikke bare av knappetrykk, men også hvordan en benytter vippesensoren.
Elverum svømmehall

Elverum svømmehall ble åpnet høsten 1978.
Svømmehallen har et basseng på 12,5 meter x 25 meter og et lite barnebasseng. Hallen er åpent for publikum alle dager delt inn i på morgen og kveldsbad. Svømmehallen blir også leid ut til svømmeklubber og andre interesseorganisasjoner. Dybden i bassenget er fra 1,2 meter til 4 meter på det dypeste. Det finnes også stupåetårn på 1 meter, 3 meter og 5 meter. Hallen har flere aktiviteter og er tilrettelagt barn en dag i uken blant annet med Isfjell på søndager. I kjelleretasjen eksisterer et moderne trimrom.
Elverum svømmehall har også vært arena for innspilling av filmen “Iver” med Erik Næsbak Brenden og Anders Baasmo Christiansen i år 2004, der temaet var en illsint badevakt på jobb.
Reisadalen

Reisadalen (kvensk: Raisinvankka) er et dalføre i Nordreisa kommune i Nord-Troms. Dalen begynner innerst i Reisafjorden, og går i sørøstlig retning mot den sørvestligste delen av Finnmarksvidda. Gjennom hele dalføret renner Reisaelva, som dalen er oppkalt etter.
Den nedre delen av dalen er bred og åpen med store jordbruksområder, lyngmoer, og store strekninger med bjørk- og furuskog. Fra Bilto og opp til Imofossen har dalen imidlertid karakter av et trangt gjel med stupbratte sider. Fra øst stuper den 269 meter høye Mollisfossen ned i dalen. I øvre del av Reisadalen ligger Reisa nasjonalpark.
Europavei 6 krysser den nedre delen av dalen ved kommunesenteret Storslett, og fylkesvei 865 følger dalen fra Storslett opp til Bilto.